La Bibia piemontèisa/Testament Neuv/Tessaloniceis/1Tessaloniceis 5


1 Tessalonicèis

5

Ël Di 'd Nosgnor 

Ora, rësguard ai temp e a la sequensa 'd lòn ch'a l'ha da rivé, car ij mè frej e seur, vojàutri midem i seve pro che 'l Di ‘d Nosgnor a vnirà coma 'n làder ëd neuit. Cand che la gent a dirà che tut a l’é tranquil e an pas, antlora la ruin-a a-j pijerà a l'improvista coma ij dolor ëd na pajolanta, e a l'é sicur ch'a la podran nen ëschivié. Ma voi, car frej e seur, ch’i seve pa ant lë scur, col di-là av pijerà nen a l'improvista coma 'n làder, përchè voi i seve fieuj dël ciàir, ij fieuj dël di. I soma nen ëd la neuit nì dlë scur. A l’é për lòn ch’i l’oma nen da deurme coma j'àutri, ma vijé e sté moderà. Coj ch'a deurmo, a deurmo 'd neuit, e coj ch'as ancioco, as ancioco 'd neuit.

Nojàutri, a l’opòst, ch’i soma dël di, a venta ch'i resto moderà an tut, da già ch’i soma arvestì dla corassa dla fede e dl'amor, e ch’i l’oma për elmèt la speransa dla salvëssa. Përchè Nosgnor a l'ha pa destinane a patì sota soa ira, ma a oten-e la salvëssa grassie a Nosgnor Gesù Crist, ch’a l’é mòrt për nojàutri përché i vivoma ansem a chiel, tant se soa vnùa an treuva vijant an tra ij viv che s’an treuva ch’i deurmo 'nt la mòrt. Donca, ancorageve e edificheve l'un l'àutr, coma già i seve 'n camin ëd fé.

Istrussion finaj 

Ora, iv ciamoma, frej e seur, ëd dé 'n doveros arconossiment a coj ch'a travajo trames a voi, coj ch'a l'han an tra 'd voi la presidensa 'nt ël Signor e av istruisso. Për càusa dël travaj ch'a fan, i l’eve da apressieje e volej-je bin. Sté an pas an tra 'd voi. Iv pregoma 'dcò, mè frej e seur, d'arprocé coj ch'a vivo na vita dësregolà, ëd consolé coj ch'a l'han në spìrit abatù, ëd giuté coj ch'a son déboj ant la la fede, e d'avèj ëd passiensa con tuti. Pijé guarda che gnun a renda a chicassìa mal për mal, ma serché sèmper lòn ch'a l'é bon, sìa tra 'd voi, che con tuti j'àutri. Sie sèmper alégher. Preghé an tute j'ocasion. Rendé grassie për ògni cosa, përché sossì a l'é lòn che Nosgnor a veul ch' i fase an Gesù Crist.  Stenze nen lë Spìrit. Meprisé pa le professìe. Buté ògni còsa sota esam e pijene lòn ch'a l'é bon. Sté lontan da minca forma 'd mal.

Conclusion 

Ora, che 'l Dé dla pas av renda dël tut sant e ch'a fassa che tut vòst ëspìrit, l'ànima e 'l còrp, a sio conservà sensa colpa për l’artorn ëd Nosgnor Gesù Crist.  Col ch'av ciama a l'é fedel e 'd sicur a lo farà. Mè frej e seur, preghé 'dcò për nojàutri.

Saluté tùit ij frej e le seur con ël basin ëd la pas. Iv suplico për ël Signor che costa litra a sìa lesùa a tùit ij frej e le seur. Che la grassia 'd Nosgnor Gesù Crist a sìa con voi. Amen.

Nòte 

Bibia
Testament Neuv
Tessaloniceis